黄雍於西安修水之側起佚老亭以奉親
作者：蘇舜欽
朝代：宋

paragraphs: 修水崩騰落雲端，傾入羣山自縈轉。
山回水抱三百里，邑號西安俯千磵。
四時夾磵花濛濛，數步行人不相見。
但聞千珂萬馬橫陣來，石激驚湍自相濺。
忽然瀰漫爲平川，遠近人家壓清淺。
其間有亭號佚老，山水之間爲勝選。
黄氏有子樂其親，締葺之勤由富善。
蓋憂高年厭家事，力營此地欲自遣。
親意雖知風物嘉，豈若有子常在眼。
君胡飄飄事遠遊，手龜面黎兩足趼。
故鄉不到已踰年，又非跼蹐牽仕宦。
何如輕舟早還家，日對白雲奉遊宴。